《舟近吴兴郡见山》
宋代·卫宗武

一舸夷犹白浪间，抬头俄喜对青山。
平生每见便刮目，今日重来不改颜。
城郭衣冠应寂寂，川原草木尚斑斑。
余龄未艾须时到，健笔犹能记往还。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。